b'\n_START_ARTICLE_\nJohn Hawkwood\n_START_PARAGRAPH_\nJohn Hawkwood (1320 \xe2\x80\x93 1394) var en engelsk lejesoldat i det 14. \xc3\xa5rhundrede i Italien. For Jean Froissart, en fransk samtidig kronik\xc3\xb8r var han kendt som Haccoude - "en meget modig ridder", bem\xc3\xa6rker Froissart. I Italien var han kendt som Giovanni Acuto. Hawkwood tjente f\xc3\xb8rst paven og derefter forskellige fraktioner i Italien i over 30 \xc3\xa5r._NEWLINE_Hawkwodds opv\xc3\xa6kst og ungdom er d\xc3\xa5rligt dokumenteret og det er ukendt hvordan han blev soldat. En beretning siger han var n\xc3\xa6st\xc3\xa6ldste s\xc3\xb8n af en garver i Sible Hedingham i Essex for s\xc3\xa5 at blive l\xc3\xa6rling i London. Andre beretninger siger han var en skr\xc3\xa6dder f\xc3\xb8r han blev soldat._NEWLINE_Hawkwood gjorde tjeneste i hundred\xc3\xa5rskrigen i den engelske h\xc3\xa6r i Frankrig under Edvard 3. af England. I f\xc3\xb8lge nogle kilder skal han have k\xc3\xa6mpet i slagene ved Cr\xc3\xa9cy og Poitiers, men dette er ikke bevist. Nogle kilder siger han blev adlet af Edvard 3. eller af Edvard, den sorte prins, men det kan og v\xc3\xa6re at Hawkwood bare tog adelstitlen. Hans tjeneste i den engelske h\xc3\xa6r oph\xc3\xb8rte efter fredsaftalen i Br\xc3\xa9tigny i 1360. Herefter samler han sammen med Albert Sterz en skare af lejesoldater, der havde mistet ans\xc3\xa6ttelse ved fredsaftalen i en af de berygtede grandes compagnies, der drog rundt i Frankrig og r\xc3\xb8vede og plyndrede. Hawkwoods og Sterz\'compagnie hed Den Hvide Falks Kompagni. I november 1362 forlader de Frankrig og drager plyndrende ind i Italien og lader sig hverve som lejeh\xc3\xa6r af Giovanni II del Monferrato mod Milano\'s hersker, Galeazzo II Visconti, og siden mod greven af Savoyen. I 1364 opl\xc3\xb8ses kompagniet. Hawkwood ville blive i Pisa og gendannede Det Hvide Kompagni med op til 5.000 mand og lader sig hverve af Pisa og k\xc3\xa6mpede flere gange mod Pisas fjende Firenze. I 1378 lod han sig hverve af Firenze.I 1387 skiftede han over til herrerne over Carrara for at sl\xc3\xa5s mod Verona. I 1390 var han tilbage i Firenzes sold og slog Visconti-tropperne tilbage.'